Η **Κοινωνία Αξιών** είναι κεντρώο ελληνικό πολιτικό κόμμα, το οποίο ιδρύθηκε στις 27 Απριλίου 2012 από τον καθηγητή του Οικονομικού Πανεπιστημίου Αθηνών Δημήτρη Μπουραντά, μαζί με στελέχη του επιχειρηματικού και ακαδημαϊκού κόσμου. Μετά από την παραίτηση του ιδρυτή του κόμματος Δημήτρη Μπουραντά, καθήκοντα Προέδρου ανέλαβε ο Στέλιος Φενέκος, ανώτατος αξιωματικός Π.Ν. ε.α. το Δεκέμβριο του 2014.

Ιστορικό
--------

Στις 28 Μαΐου 2012, πραγματοποιήθηκε η Ιδρυτική Συνδιάσκεψη του νεοσύστατου κόμματος. Συμμετείχαν 800 άτομα. Πρόεδρος της Ιδρυτικής Συνδιάσκεψης ήταν ο τέως Πρύτανης του Οικονομικού Πανεπιστημίου Αθηνών Ανδρέας Κιντής. Μέσα από εκλογικές διαδικασίες, εξελέγη πρώτος πρόεδρος του κόμματος ο Δημήτρης Μπουραντάς, και αντιπρόεδρος ο Στέλιος Φενέκος, ενώ ψηφίστηκε και Διοικούσα Επιτροπή αποτελούμενη από 24 μέλη. Το κόμμα αποφάσισε να μην συμμετέχει στις Εθνικές Εκλογές του Μαΐου 2012.

Η Κοινωνία Αξιών αναφέρθηκε σχετικά με συνέδριο που οργάνωσε το κόμμα Δράση με στόχο τις προοπτικές συνεργασίας ή συνένωσης μεταρρυθμιστικών δυνάμεων τον Δεκέμβριο 2012 ενώ νωρίτερα είχε θεωρηθεί ότι οι απόψεις του προέδρου του κόμματος κινούνταν πολύ κοντά με αυτές σχηματισμών όπως της Δράσης. Το Νοέμβριο του 2012 γινόταν επίσης αναφορά σε πορεία συγχώνευσης με τους Δημοκρατικούς Έλληνες και την κίνηση των Αποστράτων. Στις 25 Απριλίου 2013, στο ξενοδοχείο "Ηλέκτρα Παλλάς" της Αθήνας, έγινε κοινή συνέντευξη τύπου του κόμματος με την ηγεσία του κόμματος των Δημοκρατικών και αποφασίστηκε η μεταξύ τους συνεργασία στις Ευρωεκλογές του 2014 με ταυτόχρονη έκκληση να συμμετάσχουν στο νέο σχήμα όλα τα κόμματα με ευρωπαϊκό προσανατολισμό.

Στις Ευρωεκλογές του Μάη 2019, η Κοινωνία Αξιών συνεργάστηκε με το Ποτάμι, προκειμένου να συστήσουν ένα κοινό Ευρωπαϊκό Μέτωπο με πρόταγμα τον "Κοινωνικό Φιλελευθερισμό" και συμμετείχε με στελέχη της στα ψηφοδέλτια του Ποταμιού.

Ιδεολογία και θέσεις
--------------------

Η Κοινωνία Αξιών αυτοχαρακτηρίζεται ως κόμμα με ιδεολογικό προσανατολισμό τον κοινωνικό φιλελευθερισμό το οποίο εκπροσωπεί τον Κοινωνικό Κεντρώο χώρο. Μέσα από τις δράσεις της στοχεύει στην κοινωνική ευημερία, μέσω προώθησης των αξιών της Δημοκρατίας, της ελευθερίας και των δικαιωμάτων και των υποχρεώσεων του ανθρώπου και του πολίτη.

Θεωρείται ότι το κόμμα τοποθετείται στο μεταρρυθμιστικό, κοινωνικό Κέντρο. Το πρόγραμμα της Κοινωνίας Αξιών όπως παρουσιάζεται στα Μέσα Μαζικής Ενημέρωσης περιλαμβάνει μεταρρυθμίσεις στη παιδεία, αναδιάρθρωση του δημοσίου τομέα, του τρόπου διενέργειας των εξοπλιστικών προγραμμάτων, χρήση νέων τεχνολογιών, εξυγίανση για τα ασφαλιστικά ταμεία. Προτείνει συγκεκριμένο πρόγραμμα για την ανεργία και για το σωφρονιστικό σύστημα, ενώ το κόμμα δίνει βάση στο σχεδιασμό αναλυτικών προγραμμάτων για όλες τις εκπαιδευτικές βαθμίδες με στόχο τη στήριξη και προώθηση της προσωπικής ανάπτυξης των εκπαιδευομένων.

Στο ζήτημα της αγροτικής πολιτικής, σε ημερίδα που έγινε το Φεβρουάριο του 2013 στη Λαμία, αναφέρεται ως θέση του κόμματος ότι η αγροτική οικονομία είναι ένας από τους βασικότερους πυλώνες ανάπτυξης της ελληνικής οικονομίας και θα αντιμετωπιστεί όχι ως θεσμός που βασίζεται σε επιδοτήσεις, αλλά σε οικονομίες κλίμακος και συνέργειες ώστε να γίνει καλύτερη αξιοποίηση των συντελεστών παραγωγής με αλλαγή του παραδοσιακού μοντέλου καλλιέργειας.

Όσον αφορά την εξωτερική πολιτική, η Κοινωνία Αξιών πήρε θέση τον Αύγουστο του 2013 στο ζήτημα της Συρίας και στη τότε θέση της κυβέρνησης σχετικά με τις εξαγγελίες από την πλευρά των ΗΠΑ για στρατιωτική επέμβαση στη Συρία με αφορμή τη χρήση χημικών όπλων. Οι θέσεις του κόμματος ήταν ότι θα έπρεπε να γίνει διάσκεψη ειρήνης και πολιτική διευθέτηση της κρίσης.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2015 II | Στέλιος Φενέκος | 15.282(με Δημοκρατικούς και Πειρατές) | 0,28%(με Δημοκρατικούς και Πειρατές) | 0 / 300 | 14ο κόμμαΕκτός Βουλής |
| 2023 I | Στέλιος Φενέκος | 5.866(με Φιλελεύθερη Συμμαχία) | 0,10%(με Φιλελεύθερη Συμμαχία) | 0 / 300 | 27ο κόμμαΕκτός Βουλής |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2014 | Δημήτρης Μπουραντάς | 20.856 | 0,36% | 0 / 21 | 23η | - |
| 2019 | Στέλιος Φενέκος | 85.934(Το Ποτάμι) | 1,52%(Το Ποτάμι) | 0 / 21 | 9η | - |

Παραπομπές
----------

1. ↑  Ιδρύθηκε νέο κόμμα με την ονομασία "Κοινωνία Αξιών", 28 Μαΐου 2012, madata.gr
2. ↑  Το νέο κόμμα «Κοινωνία Αξιών» ίδρυσε ο Δημήτρης Μπουραντάς, ANT1TV 29.5.0212
3. ↑  Ιδρύθηκε η «Κοινωνία Αξιών»[*νεκρός σύνδεσμος*], axortagos.gr, 28 Μαϊου 2012
4. ↑  Αντιγ.Λυμπεράκη: Η μιζέρια δεν ταιριάζει στη μεταρρύθμιση, tvxs.gr, 01 Δεκ 2012
5. ↑  Συνέδριο της Δράσης με στόχο τη συνένωση δυνάμεων το Σαββατοκύριακο[*νεκρός σύνδεσμος*], 29/11/2012, skaigr
6. ↑  Ο Δημ. Μπουραντάς στο "Κουρδιστό Πορτοκάλι"> Μας ενδιαφέρει η Ελλάδα της δημιουργίας αλλά και της αξιοκρατίας Αρχειοθετήθηκε 2013-01-16 στο Wayback Machine. Κουρδιστό Πορτοκάλι, 6 Νοε 2012
7. ↑  Διεύρυνση του κόμματος Μπουραντά Αρχειοθετήθηκε 2012-11-07 στο Wayback Machine. Moneypro, 5 Νοεμβρίου 2012
8. ↑  Ευρω-κάλεσμα συνεργασίας από την Κοινωνία Αξιών και τους Δημοκρατικούς εν όψει των Ευρωεκλογών,01 Ιουλ. 2013, in.gr
9. ↑  [ Πολιτική συνεργασία ανακοίνωσαν η Κοινωνία Αξιών και οι Δημοκρατικοί, palo.gr
10. ↑  Regierung Samaras hat zwei Parlamentarier gewonnen[*νεκρός σύνδεσμος*], griechenland.net, 02.07.2013
11. ↑  Η Πολιτική μας Ταυτότητα Αρχειοθετήθηκε 2013-08-06 στο Wayback Machine. koinoniaaxion.gr, επίσημη ιστοσελίδα του κόμματος Κοινωνία Αξιών
12. ↑  Νέο κόμμα πλαγιοκοπεί το ΠΑΣΟΚ μετά την κίνηση Μόσιαλου: «Κοινωνία Αξιών», το νέο κόμμα του μεταρρυθμιστικού Κέντρου Αρχειοθετήθηκε 2012-08-17 στο Wayback Machine. Πρώτο Θέμα, 02/07/2012
13. ↑  Η φιλελεύθερη «συνταγή» για το μνημόνιο, συνέντευξη του καθ. κ. Μπουραντά στον capital.gr, 10/7/2013
14. ↑  Πάτρα: Εκδήλωση με θέμα "Μια σύγχρονη, ολοκληρωμένη και αποτελεσματική παιδεία", thebest.gr, 22 Μαΐου 2013
15. ↑  «Κοινωνία Αξιών… Πολιτική Αξιών» Αρχειοθετήθηκε 2013-06-05 στο Wayback Machine. efthia.gr
16. ↑  Δ.Μπουραντάς: «Θέλουμε την Ελλάδα πίσω στα χέρια μας ….» Αρχειοθετήθηκε 2013-02-28 στο Wayback Machine. ilamia.gr
17. ↑  "Κοινωνία Αξιών": Η ελληνική εξωτερική πολιτική ακολουθεί ασθμαίνοντας, 29 Αυγούστου 2013, www.capital.gr

Εξωτερικοί σύνδεσμοι
--------------------

* Επίσημη ιστοσελίδα